Drie kritiek ná tiener glo met motor in werkers vasjaagFoto: Reaction Unit South Africa Drie munisipale werkers is in ŉ kritieke toestand in die hospitaal, nadat ŉ tienerseun Donderdag glo met sy pa se motor in die groep ingejaag het waar hulle langs die pad gewerk het. Reaction Unit South Africa het foto’s van die gru-ongeluk op sosiale media gedeel en gesê die voorval het omstreeks 10:05 plaasgevind. Die 17-jarige seun het glo met ŉ rooi VW Polo tussen ŉ groep werkers van Ethekweni Water Services (EWS) ingejaag in Phoenix, KwaZulu-Natal. Die tiener, wat glo sonder ŉ bestuurderslisensie agter die stuurwiel was, het glo teen ‘n hoë spoed om ‘n draai gekom toe hy beheer oor die motor verloor het. Die impak van die botsing het tot gevolg gehad dat een van die werkers se bene van die heup af geamputeer moes word. Twee ander werkers het ook ernstige beserings opgedoen. Volgens Reaction Unit South Africa was paramedici van verskeie nooddienste, die metropolisie en Phoenix-polisie op die toneel. Volgens gerugte het die seun sy pa se motor sonder sy toestemming gebruik terwyl die pa by die werk was Maj. Thulani Zwane, woordvoerder van die polisie, het gesê hy dra nie kennis van die ongeluk nie. Maroela Media wag vir verdere kommentaar.